اشتیاق احمد دربھنگوی

اشتیاق احمد دربھنگوی (پیدائش: 1978ء) ایک ہندوستانی دیوبندی عالم دین، مفتی، تبصرہ نگار، سوانح نگار اور مصنف ہیں۔ وہ سنہ 2008ء سے دار العلوم دیوبند میں تدریسی خدمات انجام دے رہے ہیں۔

 ابتدائی و تعلیمی زندگی 
اشتیاق احمد دربھنگوی کی تاریخ پیدائش دستاویزات کے مطابق 7 جنوری 1978ء ہے۔ وہ اپنے نانیہال جھمٹا، ضلع سہرسہ، بہار میں پیدا ہوئے؛ جبکہ ان کا آبائی وطن جھگڑوا، کرت پور بلاک، ضلع دربھنگہ ہے۔ ان کے والد کا نام شیخ انوار احمد صدیقی تھا۔

انھوں نے ابتدائی تعلیم اپنی والدہ، پھر ماسٹر عالم گیر کے پاس حاصل کی۔ اسی طرح فارسی، ہندی اور دینیات سے لے کر عربی ششم (موقوف علیہ) تک کی تعلیم مدرسہ معارف العلوم جھگڑوا، مدرسہ فلاح المسلمین، بکرم، پٹنہ، مدرسہ قاسم العلوم، منگراواں، ضلع اعظم گڑھ، مدرسہ ریاض العلوم، گورینی، ضلع جونپور میں حاصل کی۔ اسی دوران بہار بورڈ کی تحتانیہ و فوقانیہ چہارم کی کتابیں پڑھیں، الٰہ آباد بورڈ سے مولوی کا امتحان پاس کیا اور قراءتِ سبعہ کی کتاب شاطبیہ پڑھی۔

1996ء کو دار العلوم دیوبند کی جماعتِ دورۂ حدیث میں ان کا داخلہ ہوا اور اسی سال سوم پوزیشن کے ساتھ دورۂ حدیث سے فارغ ہوئے، 1997ء میں وہیں سے افتاء اور 1998 تا 1999ء دو سال وہیں رہ کر تدریب فی الافتاء کیا اور ساتھ میں شعبۂ کمپیوٹر سے اردو، عربی اور انگریزی کی ٹائپ رائٹنگ بھی سیکھی۔ ان کے اساتذۂ بخاری میں نصیر احمد خان بلند شہری اور عبد الحق اعظمی شامل ہیں، ان کے دیگر اساتذۂ دار العلوم دیوبند میں نعمت اللہ اعظمی، قمر الدین احمد گورکھپوری، سعید احمد پالن پوری، سید ارشد مدنی، عبد الخالق مدراسی، ریاست علی ظفر بجنوری، محمود حسن گنگوہی، حبیب الرحمن قاسمی اعظمی، عثمان منصور پوری، نظام الدین اعظمی، حبیب الرحمن خیر آبادی، ظفیر الدین احمد مفتاحی، محمود حسن بلند شہری اور محمد طاہر قاسمی غازی آبادی شامل ہیں۔

افتاء ہی کے سال وہ محمود حسن گنگوہی سے بیعت ہو گئے، پھر گنگوہی کے انتقال کے بعد نظام الدین اعظمی کی طرف رجوع کیا، پھر ان کے انتقال کے بعد سعید احمد پالن پوری کی طرف رجوع کر لیا اور پالن پوری کی وفات کے بعد محمد طاہر قاسمی غازی آبادی کی طرف رجوع کیا۔

 تدریسی زندگی 
1999 تا 2000ء وہ دار العلوم دیوبند ہی میں معین مدرس رہے۔ 2000 سے 2008ء تک انھوں نے دار العلوم حیدر آباد میں تدریسی خدمات انجام دیں۔

1430ھ مطابق 2008ء کو دار العلوم دیوبند میں ان کا تقرر ہوا اور 1440ھ کو درجۂ وسطیٰ ب میں ترقی ہوئی۔

 قلمی و تصنیفی زندگی 
 ایم فل اور پی ایچ ڈی کے مقالے 
وہ مولانا آزاد نیشنل اردو یونیورسٹی (حیدرآباد) سے ایم اے، ایم فل اور پی ایچ ڈی کے سند یافتہ ہیں۔ ان کے مقالۂ ایم فل کا عنوان ”چند منتخب علمائے دیوبند کی شاعری کا تجزیاتی مطالعہ“ تھا، جو قاری محمد طیب، کفیل الرحمن نشاط عثمانی اور ریاست علی ظفر بجنوری کی مطبوعہ شاعری کے تجزیاتی مطالعے پر مشتمل تھا۔ نیز مقالۂ پی ایچ ڈی کا عنوان ”علمائے دیوبند کی سوانح عمریوں کا تنقیدی تجزیہ (آزادی سے قبل)“ تھا، جس پر مولانا آزاد نیشنل اردو یونیورسٹی سے انھیں پی ایچ ڈی کی ڈگری تفویض کی گئی۔

 مضامین 
ان کے ڈھائی سو زائد مقالات و مضامین ملک و بیرون ملک کے رسائل و اخبارات میں شائع ہو چکے ہیں۔

ان کے اہم مضامین میں ”مفتی اعظم مفتی عزیز الرحمن عثمانی - حیات و خدمات“، ”صحابۂ کرام کے سلسلہ میں علمائے دیوبند کا معتدل موقف“، ”حضرت مولانا محمد عثمان معروفی اور فن تاریخ گوئی“، ”کاتبین پیغمبر اعظم صلی اللّٰہ علیہ وسلم: ایک تعارف“، ”تدوین قرآن مجید - ایک تحقیقی جائزہ“، ”نیٹ ورک مارکیٹنگ - اقتصادی اور اسلامی نقطۂ نظر“، ”حضرت مفتی کفیل الرحمن نشاط عثمانی کی غزلیہ شاعری - معاصر ادبا کی نظر میں“، ”اسلام كا نظام سلام و مصافحہ“، ”انقلاب ماہیت - اسلامی نقطۂ نظر“، ”عربی تفسیروں کے اردو ترجمے- تعارف و تجزیہ“، ”ترانۂ دار العلوم دیوبند کا فنی، فکری اور ادبی مطالعہ“ ”حیات نانوتوی کی روشن قندیلیں“، ”علامہ اقبال کے شعری تصورات“، ”شیخ طریقت حضرت حاجی سید محمد عابد حسین“، ”تصانیف فخر المحدثین - ایک تعارف“ اور ”میراث میں عورتوں اور یتیم پوتوں کا حصہ (موجودہ اشکالات کے تناظر میں)“ شامل ہیں۔

 تصانیف 
ان کی تصانیف میں درج ذیل کتابیں شامل ہیں:
 سب‌ سے آسان ترجمۂ قرآن مجید حافظی (اردو ترجمۂ قرآن)
 طِرازی شرح اردو سراجی (‌جس کا ترجمہ فارسی، پشتو اور بنگلہ میں بھی ہو چکا ہے۔)
 خاصیاتِ فصولِ اکبری (تحقیق و تعلیق)
 مختصر خاصیات ابواب (اردو)
 مولانا بستوی کا ذکر جمیل
 مولانا سعید احمد اکبر آبادی کا ذکر جمیل
 زیب و زینت کے احکام
 کلیات کاشف (ترتیب و تحشیہ)
 مالا بد منہ (اردو ترجمہ)
 النور الفائض علی نظم الفرائض (انور شاہ کشمیری کے منظوم رسالے اور اس پر فخر الدین احمد مرادآبادی کے لکھے ہوئے تتمے کا اردو ترجمہ و تشریح)
 ایمان بچائیے!
 انصاری صاحب کا ذکر جمیل (جامعہ اسلامیہ دار العلوم حیدرآباد کے سابق ناظم رحیم الدین انصاری کا سوانحی خاکہ)

 حوالہ جات 

زمرہ:1978ء کی پیدائشیں
زمرہ:بقید حیات شخصیات
زمرہ:دار العلوم دیوبند کا تدریسی عملہ
زمرہ:دار العلوم دیوبند کے فضلا
زمرہ:بہار کی ادبی شخصیات
زمرہ:بہار (بھارت) کی شخصیات
زمرہ:ضلع دربھنگہ کی شخصیات
زمرہ:بہاری شخصیات
زمرہ:دیوبندی شخصیات
زمرہ:مولانا آزاد نیشنل اردو یونیورسٹی، حیدرآباد کے فضلا